《净慈寺次金近山内翰韵》
明代·顾应祥

南屏幽胜处，秋日此跻攀。路转桥通寺，峰回塔映山。

绕堤松柏古，悬磴薜萝閒。怅望平湖渺，长空一鸟还。

作者简介：（1483—1565）明浙江长兴人，字唯贤，号箬溪。弘治十八年进士，授饶州府推官。时乐平知县为桃源洞农民军所执，应祥单身入其营劝说，令竟得释。奔母丧家居十五年，嘉靖中累迁刑部尚书，奏定律例。严嵩专权，应祥以耆旧自居，嵩不悦，以原官出南京，寻致仕，又十二年卒。应祥为王守仁弟子，博学嗜书，九流百家皆识其首尾。尤精算学，有《测圆海镜分类释术》、《弧矢算术》、《授时历撮要》诸书。又作《传习疑录》、《龙溪致知议略》，申其师说。别有《惜阴录》、《南诏事略》、《归田诗选》等。